รัฐมนตรีช่วยว่าการกระทรวงคมนาคม เร่งรัดพัฒนาท่าเรือโดยสารจุดเชื่อมต่อระบบราง
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เปิดเผยว่า ได้สั่งการให้กรมเจ้าท่า เร่งรัดการปรับปรุงท่าเรือโดยสาร หรือ Smart Pier ที่เป็นจุดเชื่อมต่อสถานีรถไฟฟ้าทั้งในกรุงเทพมหานครและปริมณฑล ไม่ว่าจะเป็นท่าเรือพระนั่งเกล้า จุดเชื่อมต่อสถานีรถไฟฟ้าสายสีม่วงที่-สถานีรถไฟฟ้าพระนั่งเกล้า ล่าสุดมีความคืบหน้าร้อยละ 94 ท่าเรือพระราม 7 จุดเชื่อมต่อรถไฟชานเมืองสายสีแดง ที่สถานีรถไฟฟ้าบางบำหรุ ขณะนี้อยู่ระหว่างจัดหาผู้รับจ้าง ท่าเรือบางโพจุดเชื่อมต่อรถไฟสายสีน้ำเงินที่สถานีรถไฟฟ้าบางโพอยู่ระหว่างจัดหาผู้รับจ้าง ท่าเรือราชินีกับสถานีรถไฟฟ้าสนามไชย ความคืบหน้าร้อยละ 35 ท่าเรือสาทร จุดเชื่อมต่อรถไฟฟ้าสายสีเขียวที่-สถานีรถไฟฟ้าตากสินความคืบหน้าร้อยละ 45 และที่ท่าเรือกรมเจ้าท่า จุดเชื่อมต่อรถไฟฟ้าสายสีนำเงินที่สถานีรถไฟฟ้าหัวลำโพง ปัจจุบันดำเนินการเสร็จเรียบร้อยแล้วทั้งนี้ เพื่อให้ทันรองรับการเปิดให้บริการในเชิงพาณิชย์ของสถานีกลางบางซื่อที่มีกำหนดเปิดใช้ในเดือนพฤศจิกายน 2564 ซึ่งเป็นจุดศูนย์รวมการเดินทางของระบบรางและระบบขนส่งมวลชนอื่นๆ เชื่อมโยงโครงข่ายคมนาคมขนส่งทั้งทางบก ทางรางและทางน้ำ แบบไร้รอยต่อในรูปแบบการพัฒนาจุดเชื่อมต่อการเดินทาง "ล้อ ราง เรือ"  แก้ไขปัญหาการจราจรและเพิ่มทางเลือกให้กับประชาชนในการเข้าถึงบริการสาธารณะต่างๆ ในพื้นที่เขตกรุงเทพมหานครและปริมณฑล ช่วยยกระดับคุณภาพชีวิตให้กับพี่น้องประชาชนผู้เดินทาง